United Airlines สายการบินอันดับ 3 ของโลก
United Airlines ก่อตั้งเมื่อปี 1926 หรือเมื่อ 91 ปีที่แล้ว ปัจจุบันมีพนักงาน 86,000 คน มีฝูงบิน 738 ลำ และบินไป 342 จุดหมายทั่วโลก บริษัทเป็นหนึ่งในผู้ก่อตั้ง Star Alliance ซึ่งเป็นพันธมิตรเดียวกับการบินไทย ปีที่แล้วบริษัทมีรายได้ 1,279,460 ล้านบาท
11 เม.ย. 2560

United Airlines ก่อตั้งเมื่อปี 1926 หรือเมื่อ 91 ปีที่แล้ว ปัจจุบันมีพนักงาน 86,000 คน มีฝูงบิน 738 ลำ และบินไป 342 จุดหมายทั่วโลก บริษัทเป็นหนึ่งในผู้ก่อตั้ง Star Alliance ซึ่งเป็นพันธมิตรเดียวกับการบินไทย ปีที่แล้วบริษัทมีรายได้ 1,279,460 ล้านบาท คนละสเกลกับการบินไทยที่มีรายได้เพียง 181,446 ล้านบาท โดยบริษัทมีกำไรถึง 79,205 ล้านบาท และ มีมูลค่าบริษัท 787,500 ล้านบาท
ชื่อบริษัทเต็มๆคือ United Continental Holdings มีสำนักงานใหญ่อยู่เมืองชิคาโก โดยบริษัทนี้ได้ควบรวมกับสายการบิน Continental ซึ่งเมื่อก่อนมีขนาดใหญ่ใกล้เคียงกัน เมื่อรวมบริษัทกันแล้วสายการบิน Continental จึงได้เปลี่ยนชื่อมาเป็น United Airlines
สายการบินในอเมริกามีปัญหาขาดทุนมาโดยตลอดเนื่องจากการแข่งขันที่รุนแรง แต่มาในช่วงระยะหลังเกิดการควบรวมกันมากขึ้น และทำให้เหลือบริษัทรายใหญ่ไม่กี่รายคุมตลาดนี้อยู่ โดย United Airlines ถือเป็นสายการบินที่มีรายได้อันดับ 3 ของโลกเป็นรอง American Airlines และ Delta Airlines ส่วน Southwest Airlines อยู่อันดับที่ 4 ของอเมริกา
ที่น่าสนใจคือ Warren Buffett นักลงทุนชื่อดังมองเห็นว่าอุตสาหกรรมนี้ได้เปลี่ยนไปแล้ว จากเดิมที่เขาเคยพูดเล่นว่าถ้าย้อนกลับไปได้นักทุนนิยมควรไปที่เมือง Kitty Hawk รัฐ North Carolina เพื่อไปฆ่า Orville Wright ผู้ประดิษฐ์เครื่องบินทิ้งซะ เพราะบริษัทสายการบินทำให้ผู้ถือหุ้นขาดทุนมาตลอด
แต่มาตอนนี้เขากลับคำพูด และซื้อหุ้นทั้ง 4 บริษัทของสายการบิน big4 ของอเมริกาพร้อมกัน กลยุทธ์การซื้อดังกล่าวจึงน่าจะเป็นการพนันว่าทั้งอุตสาหกรรมสายการบินของอเมริกาจะดีขึ้น โดยไม่ได้สนใจว่าบริษัทไหนจะเป็นผู้ชนะ เหตุผลอาจเป็นเพราะ สายการบินมีการแข่งขันที่น้อยลง มีการบริหารต้นทุนที่มีประสิทธิภาพมากขึ้น บริษัทเริ่มทำกำไรได้
เมื่อดูจากธุรกิจรถไฟ และสายการบินที่ Warren Buffett ได้ลงทุน ทำให้คิดได้ว่าธุรกิจที่แข่งขันกันรุนแรง บางทีต้องรอนานถึงเป็น 100 ปี ถึงจะน่าลงทุน ต้องรอจนกว่าสงครามสงบ ผู้แพ้ได้ล้มหายตายจากไป และเหลือแต่ผู้ชนะเพียงไม่กี่รายที่ครองตลาดอยู่
อย่างไรก็ตาม จากข่าวผู้โดยสารสายการบิน United Airlines ถูกลากออกจากเครื่องบิน เพราะผู้โดยสารที่เต็มทุกที่นั่ง คงปฏิเสธไม่ได้ว่าสายการบินทำเกินกว่าเหตุ
และเรื่องนี้อาจสะท้อนให้เห็นถึงวัฒนธรรมของบริษัทอเมริกันว่าเขาสนใจแต่เรื่องการทำกำไร และการประหยัดต้นทุน และบางทีการเป็นผู้ชนะอาจจะต้องแลกกับการมีจริยธรรมที่น้อยลง